浮遠堂
作者：孫覿
朝代：宋

paragraphs: 月堕山城小，沙寒水國秋。
雲根拔地起，冰柱蹴天浮。
紫翠分鼇嶺，青紅雜蜃樓。
舟航通萬里，城郭數三州。
刺史馮熊貴，仙翁控鯉遊。
八龍追後駿，五馬駐前騶。
露舄迎門鵲，風簾壓海牛。
地偏餘勝迹，山好對冥收。
雨爲催詩至，雲應度曲留。
歡呼領百罰，跌宕散千憂。
顛倒青霞帔，淋漓紫綺裘。
誰鑱峴山石，千載記風流。